Morten Bødskov (S), 2011-06-21:
I et tæt samarbejde gør politiet og vores told- og skattevæsen og medarbejderne her en kæmpe indsats, men er ganske ofte oppe mod hårde odds, for regeringens fejlslagne håndtering af politireformen og regeringen og Dansk Folkepartis kæmpe besparelser på skatteområdet har svækket indsatsen mod den grænseoverskridende kriminalitet.
Regeringen og Dansk Folkeparti har hver gang stemt imod.
Vi mener som sagt, at indsatsen over for den grænseoverskridende kriminalitet skal styrkes, og at det skal gøres på den mest effektive måde.
Ud fra en politifaglig vurdering får man således mere ud af at anvende de betydelige ressourcer, som en effektiv grænsekontrol vil kræve, på efterretningsbaserede indsatser i forhold til den organiserede kriminalitet.
Citat slut.
Ved at bygge fire nye betonkomplekser ved den dansk-tyske grænse får man ikke mest mulig bekæmpelse af den grænseoverskridende kriminalitet for pengene.
Vi skal have mere udstyr, og vi kan sagtens forestille os flere toldere og flere betjente, der skal arbejde tæt sammen med vores naboer i kampen mod de kriminelle.
Det, som vi i stedet for vil bruge pengene på frem for at bruge dem på betonkomplekser fire steder ved grænsen, som de kriminelle, hvis de støder ind i dem en gang, nok skal finde ud af at køre uden om næste gang, er som sagt det, der skaber rammerne for en fleksibel indsats, og det er det, der skaber rammerne for, at man kan lave en punktvis indsats, som regeringen, i hvert fald indtil den lavede aftalen med Dansk Folkeparti, var hundrede procent enig med Socialdemokraterne i er vejen frem.
Så er der regeringens håndtering af den her sag.
Den mener vi har været en katastrofe.
Danske interesser er skadet, vores erhvervsliv er rystet, og vi er helt enig med direktøren for Dansk Industri, Karsten Dybvad, når han mener, at aftalen har skadet Danmarks forhold til udlandet.
Vi tager skarpt afstand fra fru Pia Kjærsgaards og hr. Jesper Langballes udtalelser i debatten, hvor de åbenbart føler trang til hånligt at drage paralleller mellem nuværende tyske politikeres udtalelser og Tysklands nazistiske fortid.
Det er så lavt og så skadeligt for Danmark, som noget næsten tænkes kan.
Kaos om aftalen er så udtalt, at regeringen, hvilket vi også har fået bekræftet her i dag, end ikke er i stand til at fremlægge en samlet juridisk redegørelse for Folketinget, hvor der punkt for punkt redegøres for, at aftalen ikke er i strid med vores EU-retlige forpligtelser.
Vi ved godt, at grænsestationerne er regeringens betaling til Dansk Folkeparti for at afskaffe efterlønnen og forringe folkepensionen for flere hundrede tusinde danskere.
Men det er også bare fuldstændig klart, at uanset en retorik præget af det, man roligt kan kalde rystende historiske paralleller eller usympatiske angreb på forskere i den danske debat, vil denne betaling, afskaffelsen af efterlønnen og forringelsen af folkepensionen for flere hundrede tusinde danskere, ikke blive glemt.
Pointen med det forslag, der er fremsat i dag, er mest mulig kriminalitetsbekæmpelse for pengene, et Danmark, som vedstår sig sine internationale forpligtelser, og som ved, at fremtidens vækst og velstand sikres i samarbejde med vores nabolande og ikke i konflikt med dem.
Hvis man vil det, er det stadig en mulighed, men det kræver, at man bakker op om det beslutningsforslag, som i dag er fremsat af Socialdemokraterne, SF, Det Radikale Venstre og Christian H. Hansen.
Jeg skal forsøge at give mit bidrag til det, hr. formand.
Er det permanent toldkontrol i Danmark, eller er det styrket grænsekontrol, man skal argumentere for, når man deltager i debatten?
Det lyder for mig, fuldkommen som hr. Simon Emil Ammitzbøll rigtigt påpegede, at det, man jo temmelig sikkert fra Venstre og Konservatives side har villet signalere, er, at der skulle være permanent toldkontrol, og så har man så som betaling, som jeg startede med at sige i mit ordførerindlæg, til Dansk Folkeparti for at afskaffe efterlønnen og forringe folkepensionen for flere hundrede tusinde danskere alligevel skullet have noget med grænsekontrol, og så står der så i parentes: styrket grænsekontrol.
Det, Socialdemokraterne vil, er der redegjort nøje for i det beslutningsforslag, som er fremlagt i dag.
Og hvad er fordelen ved det?
Det er, at det lever op til, hvad Rigspolitichefen siger, hvad den nuværende justitsminister siger, nemlig at vi skal sikre fleksibilitet, mobilitet, og at vi baserer vores viden og indsats der, hvor de kriminelle er, og det ved politi og toldere bedst, det kan vi ikke afgøre her på Christiansborg.